《题春寿堂》
宋代·方凤

人皆构堂思奉身，吴氏构堂养亲。
人皆种花图炫眸，吴氏树萱可忘忧。
慈亲鹤发寿且康，昆弟列罗如雁行。
旦暮升堂直涤瀡，娱亲嬉舞斑衣裳。
子能顺亲亲颜悦，和气盈盈蔼堂室。
春风荆树发条枝，夜雨芝兰秀芽茁。
由来孝道通神明，吴氏家世应昌荣。
他年移孝事君主，定使芳名书信史。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。